Eb-selejtező: A horvátokat, a walesieket, a magyarokat és az azerieket kapta a szlovák válogatott | Felvidék.ma
Eb-selejtező: A horvátokat, a walesieket, a magyarokat és az azerieket kapta a szlovák válogatott
A szlovák labdarúgó-válogatott a világbajnoki ezüstérmes Horvátország, valamint Magyarország, Wales és Azerbajdzsán csapatával szerepel majd egy csoportban a 2020-as Európa-bajnokság selejtezősorozatában.
A Dublinban megtartott vasárnapi sorsolást a Nemzetek Ligája-eredmények alapján a negyedik kalapból várta Marco Rossi együttese, amely az ötcsapatos E csoportba került. Ezenkívül még négy csoportba sorsoltak öt-öt válogatottat, további ötbe pedig hatot-hatot. Mindegyikből az első kettő jut ki a kontinensviadalra, melynek 12 ország 12 városa ad otthont, köztük Budapest is, ahol három csoportmérkőzésre és egy nyolcaddöntőre kerül sor.
A rendezők részvétel esetén a csoportkörben két meccset hazai pályán játszhatnak. A csoportok kialakításában a sorsolás házigazdájának képviseletében az ír Ronnie Whelan és Robbie Keane, valamint a címvédő portugálok részéről Nuno Gomes és Vítor Baía segédkezett.
A sorsolásra hat kalapot alakítottak ki, de az elsőt két részre bontották, mert a Nemzetek Ligája jövő júniusi négyes döntőjében érdekelt válogatottaknak
– Portugália, Svájc, Hollandia és Anglia – mindenképpen ötcsapatos csoportba kellett kerülniük, hogy számukra szabad legyen a döntő időpontja.
Előző cikkRájövünk végre, hogy a pénz nem ehető?
Következő cikkKomáromban bemutatták az „Értékeink” című könyvet